Kroacia në gjysmëfinale, Livakoviq sërish hero
Kroacia është gjysmëfinalistja e parë e Kupës së Botës. Kroatët kanë mundur Brazilin me penallti, 4:2. Portieri Dominik Livakoviq ndali një penallti, ndërsa në fund Marquinhos goditi shtyllën.
Livakoviq sërish ishte më meritori për fitoren e Kroacisë. Ai bëri pritje të shumta për ta dërguar ndeshjen në penallti.
Në serinë e penalltive, Livakoviq ndali gjuajtjen e parë të Brazilit, të cilën e bëri Rodrygo. Për Kroacinë nga pika e bardhë nuk dështuan Nikola Vlashiq, Lovro Majer, Luka Modriq e Mislav Orshiq. Pas dështimit të Rodrygos, për Brazilin nga pika e bardhë shënuan Casemiro dhe Pedro. Marquinhos ishte i katërti me radhë, ndërsa ai dërgoi topin në shtypë për festën e madhe të kroatëve.
Ndeshja në kohën e rregullt përfundoi 0:0, ndërsa më i dalluari ishte Livakoviq. Në fundin e vazhdimit të parë, Neymar konkretizoi me gol një aksion të bukur të Brazilit. Për Neymarin ishte goli i 77-të me përfaqësuese dhe ai ka barazuar rekordin që e mbante legjenda Pele.
Por kroatët nuk u dorëzuan. Golin e barazimit e shënuan në minutën e 117-të, pra pak para fundit. Bruno Petkoviq shënoi, ndërsa topi drejt portës u devijua nga Marquinhos.
Kroacia me penallti kishte kaluar edhe Japoninë në një të tetën e finales, kurse Livakoviq priti tri goditje nga pika e bardhë.
Kroacia ishte në finale të Kupës së Botës katër vjet më parë. Këtij suksesi i është afruar fare pranë edhe në Katar. Brazili llogaritej favoriti më i madh i Botërorit, por dështoi ndaj kroatëve të durueshëm.
Nuk kanë dhënë fitues vazhdimet në ndeshjen Kroacia – Brazili.
Neymar shënoi për 1:0 në të mirë të Brazilit, ndërsa Petkoviq barazoi rezultatin në 1:1 në vazhdimin e dytë. Kroacia me penallti e ka kaluar Japoninë në 1/8 e finales.
Barazon Kroacia
Kroacia ka barazuar rezultatin në ndeshje me Brazilin.
Për 1:1 ka shënuar Bruno Petkoviq në minutën e 117-të.
Brazili në epërsi
Brazili ka kaluar në epërsi ndaj Kroacisë. Është superylli Neymar që ka shënuar për 1:0 në minutën e 106-të.
Neymar shënoi gol të bukur pas një aksioni model të brazilianëve.
Nuk ka dhënë fitues koha e rregullt në ndeshjen Kroacia – Brazili. Brazilianët kanë dominuar sa i takon rasteve të krijuara, por gola nuk janë shënuar. Brazili ka pasur shtatë goditje në kornizë të portës, por portieri kroat, Dominik Livakoviq ishte i jashtëzakonshëm.
Ndërkohë kroatët kanë krijuar gjashtë raste gjithsej, por asnjë goditje në kornizë të portës. Brazili gjithsej i ka pasur 13 raste.
Livakoviq po mban në lojë Kroacinë
Portieri i Kroacisë, Dominik Livakoviq po shkëlqen në ndeshjen ndaj Brazilit.
Ka kaluar minuta e 80-të, kurse rezultati është 0:0. Livakoviq ka bërë shumë pritje deri më tani.
Pjesa e parë e ndeshjes së parë çerekfinale ndërmjet Kroacisë dhe Brazilit është mbyllur pa gola.
Ky duel po zhvillohet në stadiumin "Education City" në Al Rayyan.
Ivan Perishiq në minutën e 13-të harkoi për Josip Juranoviqin që gjuajti afër shtyllës pingule.
Ndërkohë, pas 20 minutave lojë rrezikoi Vinicius Junior, por gjuajtja e tij u bllokua nga një mbrojtës kroat.
Posedimi i topit në 45 minutat e parë i takoi Brazilit, me 51%.
Fituesi i këtij dueli në gjysmëfinale do të luajë kundër Holandës apo Argjentinës.
Nis ndeshja Kroacia – Brazili
Ka nisur ndeshja e parë çerekfinale e Kupës së Botës mes Kroacisë dhe Brazilit.
Takimi po zhvillohet në stadiumin "Education City".
Fituesi i kësaj ndeshje në gjysmëfinale luan me fituesin e takimit Holanda – Argjentina.
© KOHA. Të gjitha të drejtat janë të rezervuara.